Hof sê oor Gareth Cliff se Idols-padGareth Cliff en sy prokureur, Eric Mabuza, Dinsdag buite die Suid-Gautengse hooggeregshof. Foto: Getrude Makhafola/ ANA. Die Suid-Gautengse hooggeregshof het Vrydag uitspraak gelewer rakende Gareth Cliff se dringende aansoek om weer as Idols-beoordelaar aangestel te word. Cliff het die hof op ŉ dringende basis genader om te probeer verhoed dat 2016-oudisies vir die Idols-program vandag begin, tensy hy weer in sy pos aangestel word of vergoeding van R25 miljoen vir “onregmatige afdanking en kontrakbreuk” en “naamskending” ontvang. Cliff se aansoek is Dinsdag aangehoor waartydens adv. Dali Mpofu, sy regsverteenwoordiger, aangevoer het dat M-Net teen hom gediskrimineer het omdat hy wit is. Mpofu het Cliff se omstrede twiet vergelyk met uitlatings op sosiale media deur twee van sy Idols-kollegas, Unathi Msengana en Somizi Mhlongo. Mpofu het bygevoeg dat Msengana en Mhlongo erger oortredings begaan het, maar deur die uitsaaier oorgesien is. Msengana en Mhlongo moes albei in die openbaar om verskoning vra nadat hulle verlede jaar omstrede opmerkings op sosiale media gemaak het. Adv. Wim Trengrove het aangevoer dat Cliff se aansoek teen M-Net met koste van die hand gewys moet word. Trengrove het gesê M-Net het die reg om te besluit wie beoordelaars moet wees. “Die skade aan sy reputasie is deur sy eie toedoen met daardie twiet, nie deur M-Net nie,” het hy gesê. Trengrove het gesê M-Net was gedwing om te kies tussen die 2016-seisoen van Idols, of om Cliff as ŉ beoordelaar te hê “te midde van ŉ politieke opskudding”. Regter Caroline Nicholls het uitspraak tot Vrydagoggend voorgehou. Sy het Vrydag beslis daar is ŉ kontraktuele dispuut en dat Cliff tydelik weer in sy pos as beoordelaar heraangestel word omdat daar wel ŉ bindende kontrak is tussen hom en M-Net. M-Net moet die koste van die aansoek dra. Cliff het gesê hy sal Saterdag ŉ mediakonferensie oor die aangeleentheid hou.